Diari Oficial de la Generalitat Valenciana


Sumari del DOGV 2373, del 25-10-1994 (1994/832821)

ORDRE de 5 d'octubre de 1994, de la Conselleria d'Educació i Ciència, per la qual s'estableixen normes en relació amb les eleccions a òrgans de representació del personal docent no universitari al servei de la Generalitat Valenciana, que s'han de celebrar en 1994.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/10/05/(1)/dof/vci/html**

### Dades del document

Número de DOGV
:   2373

Data del DOGV
:   25-10-1994

Secció del DOGV
:   DISPOSICIONS GENERALS

Número del document
:   1994/832821


Data del document
:   05-10-1994

Organisme emissor
:   Conselleria de Educació i Ciència

Tipus de document
:   Ordre

Correcció d'errades

ORDRE de 5 d'octubre de 1994, de la Conselleria d'Educació i Ciència, per la qual s'estableixen normes en relació amb les eleccions a òrgans de representació del personal docent no universitari al servei de la Generalitat Valenciana, que s'han de celebrar en 1994. [94/7233]  
Convocades eleccions per a la constitució de les juntes de personal docent no universitari en l'àmbit de la Comunitat Valenciana, de conformitat amb el que disposa la Llei 9/1987, de 12 de juny, modificada per la Llei 18/1994, de 30 de juny, i el Reial Decret 1846/1994, de 9 de setembre, cal regular determinats aspectes en relació amb el procés electoral, per tal de facilitar el seu desplegament normal.  
En virtut d'això, i fent ús de les atribucions que em confereix la llei de Govern Valencià,  
ORDENE:  
Primer  
1. El director territorial d'Educació és l'òrgan competent en matèria de personal a què fa referència el Reial Decret 1846/1994, de 9 de setembre, i ha d'exercir les funcions que li encomana l'esmentada disposició, dins l'àmbit de la unitat electoral del personal docent dels centres públics no universitaris del seu respectiu territori.  
2. El director territorial d'Educació designarà un coordinador, com a responsable de l'administració educativa davant la mesa electoral coordinadora, per tal que organitze i dispose les actuacions de col·laboració d'aquella en el procés electoral. La designació de coordinador s'atribuirà preferentment al cap de la secció de personal de la direcció territorial.  
3. En el cas que la mesa electoral coordinadora requerisca l'assistència d'un representant de l'administració, d'acord amb el que preveu l'article 9.3 del Reial Decret 1846/1994, el director territorial nomenarà representant de l'administració al mateix coordinador a què fa referència l'apartat anterior.  
Segon  
El director territorial d'Educació adoptarà les mesures oportunes perquè es preste la col·laboració necessària a la mesa coordinadora i altres meses electorals, en els termes que estableix el Reial Decret 1846/1994, a fi d'aconseguir el normal desenvolupament del procés electoral. En especial habilitarà un local, proveït dels mitjans adequats, perquè la mesa coordinadora despleguen les seues funcions.  
Tercer  
1. Les direccions dels centres en què s'instal·len meses electorals, prestaran els mitjans necessaris per al seu funcionament.  
2. Els directors dels centres en què preste servei personal docent autoritzaran durant la campanya electoral, que comprén des del dia de proclamació de candidatures fins a les zero hores del dia anterior a l'assenyalat per a la votació, la celebració de reunions i actes de propaganda electoral al mateix centre, sense que s'altere la prestació normal del servei, segons que preveuen els apartats 6 i 7 de l'article 16 del Reial Decret 1846/1994.  
3. Els candidats podran assistir a les reunions i als actes a què fa referència l'apartat anterior, quan això no afecte el compliment de les seues hores de treball lectives i d'atenció directa d'alumnes. A tal efecte, els directors dels centres concediran els permisos que els candidats sol·liciten en els termes esmentats.  
4. Igualment, els directors dels centres permetran la inserció de propaganda electoral al tauler d'anuncis que ha d'haver-hi a disposició dels sindicats, segons que estableix la Circular de dia 19 de setembre de 1994, de la Secretaria General d'aquesta Conselleria.  
Quart  
1. Als efectes del que preveu l'article 20 del Reial Decret 846/1994, el director del centre en què s'instal·le mesa electoral, o qui haja de substituir-lo reglamentàriament en el cas d'absència, vacant o malaltia, actuarà com a representant de l'administració davant la dita mesa electoral i firmarà l'acta d'escrutini.  
2. De la mateixa manera, el coordinador a què fa referència l'apartat 2 de la instrucció primera, actuarà com a representant de l'administració davant la mesa electoral coordinadora, i firmarà l'acta global d'escrutini.  
Cinqué  
Atés que la participació del personal funcionari en les eleccions sindicals constitueix un deure de caràcter públic, el director territorial d'Educació concedirà els permisos retribuïts que seguidament s'indiquen, a l'empara del que estableix l'article 30.2 de la Llei 30/1984, de 2 d'agost:  
1. Als tres membres que actuen com a components de la mesa electoral coordinadora en la condició de titulars o, si aquests mancaren, als suplents, permís de jornada completa, des del dia 5 d'octubre de 1994 fins al dia en què finalitzen les actuacions de la mesa electoral coordinadora, amb la realització de l'escrutini global i remetent l'acta en què conste aquest escrutini.  
2. Permís de jornada completa, en els mateixos termes de l'apartat anterior, a un representant que designe cada sindicat promotor de les eleccions (CCOO, FETE-UGT, STE-PV, ANPE I CSI-CSIF), per a assistir tècnicament la mesa coordinadora.  
3. Permís de jornada completa, des del dia de la proclamació de les candidatures fins a les zero hores del dia anterior al de la votació, a un candidat per cada sindicat que presente candidatura. El permís serà concedit al candidat designat pel sindicat presentador de la candidatura.  
4. Els components titulars o, si aquests manquen, els suplents, de les meses electorals que efectivament actuen com a membres de les dites meses, tindran permís de jornada completa del dia de la votació i les cinc primeres hores de la jornada de treball del dia immediat posterior. Igualment, tindran permís pel temps imprescindible per a complir amb la resta d'obligacions que el Reial Decret 1846/1994 encomana a les meses electorals en els seus articles 11 i 25.  
5. Els interventors i apoderats de les candidatures, i els representants de l'administració davant les meses electorals poden tenir permís durant tot el dia de la votació i les cinc primeres hores de la jornada de treball del dia immediat posterior.  
Sisé  
1. En els centres docents que atenen un sol torn d'alumnes, es declara no lectiva la vesprada del dia de la votació, per tal que els electors puguen disposar del temps de permís necessari per a exercir el seu dret de vot.  
2. En els centres que atenen més d'un torn d'alumnes, es declara no lectiu un període de tres hores de la jornada corresponent al dia de la votació, amb la mateixa finalitat. Aquest període serà determinat pel director del centre, després d'oir el claustre de professors, atenent les necessitats d'organització de les activitats escolars i dins de l'horari en què estiga oberta la respectiva mesa electoral. Els directors dels centres comunicaran a la Inspecció Educativa les hores durant les quals se suspendran les activitats lectives.  
3. No obstant el que s'ha exposat fins ara, el director territorial d'Educació queda facultat per a ampliar el període no lectiu del dia de la votació en aquells centres docents en què, per la seua distància respecte de la mesa electoral o altres circumstàncies especials, s'estime raonablement justificat. Aquesta facultat podrà exercir-la per pròpia iniciativa o a sol·licitud motivada del director del centre docent. El director territorial comunicarà amb temps suficient la resolució que adopte al director del centre docent i a la Secretaria General d'aquesta Conselleria.  
Seté  
Els directors dels centres docents faran públic, amb la deguda antelació, el període de suspensió de les activitats lectives del dia de la votació, per a coneixement general del professorat i l'alumnat.  
Vuité  
Els components de les meses electorals que hagen de desplaçar-se de localitat per a exercir les seues funcions com a membres d'aquestes, tindran dret a percebre les dietes i les despeses de viatge d'acord amb el que estableix el Decret 200/1985, de 23 de desembre, del Govern Valencià.  
DISPOSICIONS FINALS  
Primera   
Aquesta ordre estarà en vigor des del dia de la seua publicació al Diari Oficial de la Generalitat Valenciana, fins que concloga el procés electoral a què aquesta fa referència. No obstant això, tindrà efectes des del dia de la seua data.  
Segona  
Contra aquesta ordre, que es definitiva en via administrativa, podrà interposar-s'hi, prèvia comunicació a la Conselleria d'Educació i Ciència, un recurs contenciós-administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa.   
València, 5 d'octubre de 1994  
El conseller d'Educació i Ciència,  
JOAN ROMERO I GONZáLEZ


Còpia Permalink ELI